Diari Oficial de la Generalitat Valenciana


Sumari del DOGV 7249, del 07-04-2014 (2014/2997)

ORDE 4/2014, de 3 d'abril, de la Conselleria de Benestar Social, per la qual es convoquen beques per a la realització de cursos d'anglés durant l'any 2014 per a jóvens residents en la Comunitat Valenciana, i s'aproven les seues bases reguladores.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7249

Data del DOGV
:   07-04-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/2997


Data del document
:   03-04-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 4/2014, de 3 d'abril, de la Conselleria de Benestar Social, per la qual es convoquen beques per a la realització de cursos d'anglés durant l'any 2014 per a jóvens residents en la Comunitat Valenciana, i s'aproven les seues bases reguladores. [2014/2997]  
La Conselleria de Benestar Social estima necessari facilitar a la joventut el coneixement d'idiomes, a fi d'afavorir la seua formació i inserció sociolaboral i fomentar la seua mobilitat, especialment en l'àmbit de la Unió Europea. El coneixement d'altres idiomes és important per a afavorir el desenvolupament integral dels jóvens i contribuir al seu respecte per la diversitat cultural, així com facilitar la seua inserció laboral i social.  
Les beques per a l'estada i realització de cursos d'anglés que es convoquen per a l'any 2014, permetran, als estudiants que reunisquen les condicions que determina esta convocatòria, el perfeccionament de l'idioma que es troben estudiant en una Escola Oficial d'Idiomes de la Comunitat Valenciana, o l'estudi de la qual hagen finalitzat durant el curs anterior, alhora que pretén ser un complement per a aconseguir una major fluïdesa en l'idioma estudiat i tindre un valor formatiu, al posar als estudiants en contacte amb altres cultures.  
Els propis jóvens triaran el lloc de realització dels cursos, optant entre les possibilitats que oferix anualment l'Institut Valencià de la Joventut.Generalitat Jove a través de Turivaj.  
La present convocatòria es regix pel que disposa el Decret 132/2009, de 4 de setembre, del Consell, pel qual es regula la concessió de beques.  
Per això, en virtut de les atribucions que em conferix l'article 28 de la Llei 5/1983, de 30 de desembre, del Consell de la Generalitat Valenciana i d'acord amb el que estableix l'article 47.11 del Decret Legislatiu de 26 de juny de 1991, del Consell, pel que s'aprova el text Refós de la Llei d'Hisenda Pública de la Generalitat Valenciana,  
  
  
ORDENE  
  
Primer  
Convocar beques per a la realització de cursos d'anglés durant l'any 2014 i aprovar les bases generals que han de regir la dita convocatòria, que s'inclouen com a annex I, així com el model de sol·licitud, que figura com a annex II de la present orde.  
  
Segon  
Les beques que regula esta orde seran finançades amb càrrec al Pressupost de Despeses de l'IVAJ.GVA JOVE per a 2014, línia de subvenció SE000030, del capítol IV, per un import màxim de 100.000 euros.  
  
Tercer  
El director general de la Joventut i de l'Institut Valencià de la Joventut.Generalitat Jove és l'òrgan competent per a la resolució d'esta convocatòria.  
  
DISPOSICIÓ ADDICIONAL  
  
Única  
Les ajudes concedides per mitjà d'esta orde no precisen de la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que els beneficiaris finals de la subvenció són persones físiques.  
  
DISPOSICIONS FINALS  
  
Primera  
S'autoritza al director general de la Joventut i de l'Institut Valencià de la Joventut.Generalitat Jove perquè, en l'àmbit de les seues competències, adopte les mesures i instruccions necessàries per al desplegament i aplicació d'esta orde.  
Segona  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
Tercera  
Contra esta orde, que esgota la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació en el Diari Oficial de la Comunitat Valenciana,d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.  
Potestativament, podrà interposar-se recurs de reposició davant de la Conselleria de Benestar Social, en el termini d'un mes comptat a partir de l'endemà al de la publicació d'esta orde, segons el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 3 d'abril de 2014  
  
La consellera de Benestar Social  
ASUNCIÓN SÁNCHEZ ZAPLANA  
  
  
ANNEX I  
Bases de la convocatòria  
  
Primera. Convocatòria  
1. Es convoquen 125 beques per a la realització de cursos d'anglés durant l'any 2014.  
2. Les beques estan dirigides a jóvens residents en la Comunitat Valenciana, que estiguen matriculats en este curs 2013/2014, en cursos de nivell avançat d'anglés, o en el C1 o C2 o que hagen obtingut el certificat de nivell C2 en el curs acadèmic 2012/2013 en escoles oficials d'idiomes de la Comunitat Valenciana, i que hagen finalitzat els seus estudis universitaris o de formació professional de grau superior en centres de la Comunitat Valenciana en els cursos 2011/2012 o 2012/2013.  
  
3. Les beques consistiran en el fet que l'IVAJ.GVA JOVE es farà càrrec del pagament de fins a un 90 % de l'import del curs sense que puga superar, en cap cas, la quantitat de 800 ?.  
4. El curs d'anglés objecte de la beca haurà de reunir les condicions següents:  
4.1. Estar inclòs en la relació de cursos d'idiomes que oferta l'IVAJ.GVA JOVE, a través de Turivaj.  
4.2. Tindre una duració mínima de dues setmanes i un nombre mínim de 15 hores de classe o de 20 lliçons setmanals.  
4.3. Començar almenys 15 dies després de la data de publicació de la resolució i finalitzar abans del 30 de desembre de 2014.  
5. Aniran a càrrec dels beneficiaris les despeses del viatge al país de destí, les de transport des del seu domicili fins al lloc de realització del curs i qualsevol altra despesa que no estiga expressament inclosa en les condicions del curs seleccionat.  
6. Les persones adjudicatàries d'estes beques que siguen titulars del Carnet Jove, tindran dret a un descompte del 10 %, que s'aplicarà sobre l'import a pagar pel beneficiari.  
  
Segona. Requisits dels sol·licitants  
1. Podran sol·licitar estes beques els jóvens que complisquen els requisits següents:  
1.1. Residir en la Comunitat Valenciana.  
1.2. Tindre 18 anys complits i no haver-ne complit 35.  
1.3. Haver finalitzat els seus estudis universitaris en les Universitats que integren el Sistema Universitari Valencià, o algun dels cursos de formació professional de grau superior en centres de la Comunitat Valenciana en els cursos 2011/2012 o 2012/2013  
1.4. Haver obtingut l'any acadèmic 2012/2013 el certificat C2, o bé estar cursant durant el curs acadèmic 2013/2014 primer o segon curs de nivell avançat d'anglés, el curs C1 o el C2 d'anglés; tot això en alguna Escola Oficial d'Idiomes de la Comunitat Valenciana.  
  
2. Els sol·licitants hauran de reunir tots els requisits fixats en la data de finalització del termini de presentació de sol·licituds.  
  
Tercera. Sol·licituds i documentació  
1. Cada sol·licitant haurà de presentar, degudament emplenat, un únic imprés de sol·licitud, segons el model que figura en l'annex II.  
2. L'imprés normalitzat de sol·licitud també estarà a disposició dels sol·licitants en les seus de l'IVAJ.GVA JOVE a Alacant (Rambla Méndez Núñez, 41, 03061), Castelló (carrer dels Orfebres Santalínea, 2, 12514) i València (carrer de l'Hospital, 11 46592), o bé es podrà accedir al mateix a través de la web de l'IVAJ.GVA JOVE (www.gvajove.es).  
  
3. Junt amb la sol·licitud, haurà d'aportar-se la documentació següent:  
3.1. Autorització expressa a l'IVAJ.GVA JOVE, inclosa en l'apartat D de la sol·licitud, perquè este comprove les dades d'identitat i residència del sol·licitant per mitjà del sistema de verificació de dades d'identitat, segons establix el Decret 165/2010, de 8 d'octubre, del Consell.  
  
No obstant això, si, de la comprovació efectuada, resultara alguna discordança amb les dades facilitades pel propi interessat, l'òrgan instructor estarà facultat per a realitzar les actuacions procedents per a aclarir-la.  
Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent, i del certificat d'empadronament.  
3.2. Certificació oficial expedida per la secretaria de l'Escola Oficial d'Idiomes on haja obtingut la corresponent titulació o aprovat el curs de què es tracte, així com documentació justificativa d'estar matriculat, si és el cas, en algun dels cursos del nivell avançat, C1 o C2.  
  
3.3. Acreditació acadèmica:  
3.3.1 Jóvens que hagen finalitzat estudis universitaris:Certificació d'haver finalitzat els estudis universitaris en les Universitats que integren el Sistema Universitari Valencià en els cursos acadèmics 2011/2012 o 2012/2013, o, si és el cas, fotocòpia compulsada del depòsit del títol.  
  
3.3.2 Jóvens que hagen finalitzat la formació professional de grau superior: Certificat d'haver finalitzat els cursos de formació professional de grau superior en els centres de la Comunitat Valenciana expedit pel corresponent centre, en els cursos acadèmics 2011/2012 o 2012/2013.  
  
4. Als efectes del desempat, si és el cas, haurà d'aportar-se:  
4.1 Documentació acreditativa de ser discapacitat, ser víctima de violència domèstica, o ser víctima d'accions terroristes o familiar, d'acord amb el que disposa el Decret 132/2009, de 4 de setembre, del Consell, pel qual es regula la concessió de beques.  
4.2 Còpia compulsada del certificat oficial de coneixement del valencià expedit per la Junta Qualificadora de Coneixements del Valencià, del que s'estiga en possessió.  
Tota la documentació sol·licitada en l'apartat anterior que no siga original, haurà de ser compulsada. En cas contrari, es tindrà per no presentada, previ requeriment d'esmena, d'acord amb el que establix la base cinquena de la present orde.  
  
Quarta. Presentació de sol·licituds  
1. El termini de presentació de sol·licituds serà de 15 dies hàbils comptats a partir de l'endemà a aquell en què tinga lloc la publicació de la present orde en el Diari Oficial de la Comunitat Valenciana. L'incompliment d'este termini determinarà la inadmissió de la sol·licitud.  
  
2. Les sol·licituds, dirigides a l'Institut Valencià de la Joventut.Generalitat Jove, podran presentar-se en el Registre General de l'IVAJ.GVA JOVE a València (carrer de l'Hospital, 11, 46335), en els registres de les unitats territorials de l'IVAJ.GVA JOVE a Alacant (Rambla Méndez Núñez, 41, 03848) i Castelló (carrer dels Orfebres Santalínea, 2, 12088), i en tots aquells llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, en sobre obert, a fi que l'exemplar destinat a l'IVAJ.GVA JOVE siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada en el Registre de l'Institut Valencià de la Joventut.Generalitat Jove.  
  
  
Cinquena. Tramitació i esmena  
1. La instrucció del procediment correspondrà al Servici de Gestió i Planificació de Programes de l'Institut Valencià de la Joventut.Generalitat Jove, que, en qualsevol moment, podrà demanar del sol·licitant l'aportació addicional de quants documents o dades aclaridores s'estimen necessaris per a l'examen de la sol·licitud presentada.  
2. Quan les sol·licituds presentades dins del termini d'esta convocatòria, no reuniren els requisits exigits o no aportaren tota la documentació relacionada en la base tercera, es requerirà a les persones interessades perquè, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de deu dies, esmenen la falta o presenten els documents sol·licitats; en cas contrari, es considerará que desistixen de la seua sol·licitud, prèvia resolució, que haurà de ser dictada en els termes que preveu l'article 42 de l'esmentada.  
  
3. Els documents sol·licitats -originals o còpies degudament compulsades- es presentaran en els llocs i en la forma que s'indica en els punts 2 i 3 de la base quarta.  
  
Sisena. Exclusions i incompatibilitats  
1. Quedaran desestimades les sol·licituds d'aquelles persones que no complisquen algun dels requisits inclosos en la base segona.  
2. No podran accedir a estes beques les persones que hagen disfrutat d'alguna beca d'idiomes en l'estranger concedida per la Generalitat o per altres administracions públiques per a l'estudi del mateix idioma, en els últims tres anys.  
Durant l'any 2014 serà incompatible el gaudi d'una altra beca de característiques semblants a les oferides en la present convocatòria. A estos efectes, l'Institut Valencià de la Joventut.Generalitat Jove es reserva la facultat de contrastar les dades aportades per cada sol·licitant, amb les que estiguen en poder de les administracions públiques.  
3. En el cas que es detectara, en qualsevol moment del procediment, falsedat en les dades de la persona sol·licitant o en la documentació aportada, es procedirà a la revocació de la beca. Si esta ja ha sigut disfrutada, es reclamarà l'import de la beca concedida i s'iniciaran les accions que es consideren oportunes, de conformitat amb el que preveu la normativa vigent.  
  
Setena. Valoració i puntuació de les sol·licituds  
1. La valoració del coneixement de l'idioma donarà lloc a les puntuacions següents:  
Certificat C2: 10 punts  
Certificat C1: 8 punts  
Certificat de nivell avançat: 6 punts  
Qualificació d'apte/a en el primer curs de nivell avançat: 4 punts  
Certificat de nivell intermedi: 2 punts  
2. Si es produïxen empats, s'adjudicaran les beques segons els següents criteris, i per este orde:  
2.1. Ser discapacitat, ser víctima de violència domèstica, o ser víctima d'accións terroristes o familiar.  
2.2. Estar en possessió del certificat expedit per la Junta Qualificadora de Coneixements de Valencià, valorant-se en primer lloc el certificat de grau superior, en segon lloc, el certificat de grau mitjà, en tercer lloc, el certificat de grau elemental i finalment el certificat de grau oral.  
  
2.3. L'orde alfabètic dels cognoms. La lletra d'inici des de la qual es comptarà per al desempat serà la que establisca la Resolució de la Conselleria d'Hisenda i Administració Pública, per la que es determina la lletra per a fixar l'orde d'intervenció dels aspirants a les proves selectives que se celebren durant l'any 2014 o, si no n'hi ha, la corresponent a l'any 2013.  
  
  
Huitena. Comissió avaluadora  
1. La Comissió Avaluadora per a l'estudi i valoració de les sol·licituds presentades, estarà integrada pels següents membres al servici de la Generalitat, adscrits a l'IVAJ.GVA JOVE:  
President/a: el/la cap d'Àrea o persona que el/la substituïsca.  
Dos vocals:  
- El/la cap del Servici de Gestió i Planificació de Programes o persona que el/la substituïsca.  
- El/la cap del Servici de Règim Jurídic i Personal o persona que el/la substituïsca.  
Secretari/a: un tècnic del Servici de Gestió i Planificació de Programes.  
2. El règim jurídic que regularà esta Comissió Avaluadora serà el previst per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La Comissió Avaluadora actuarà d'acord amb els criteris de valoració i puntuació previstos en les bases d'esta convocatòria.  
4. La Comissió Avaluadora estudiarà i comprovarà les sol·licituds i, una vegada finalitzat el procés selectiu, en el termini de deu dies, elevarà el director general de la Joventut i de l'IVAJ.GVA JOVE, a través de l'òrgan instructor, una proposta de resolució que contindrà una relació dels sol·licitants per als que es proposa la concessió de la beca, així com d'aquells per als que es proposa la denegació de la subvenció sol·licitada, i en les conclusions haurà d'especificar una valoració dels criteris empleats en la distribució, d'acord amb el que preveu la base setena de la present orde.  
  
Novena. Adjudicació i publicació  
1. L'adjudicació de les beques es realitzarà, a la vista de la proposta de la Comissió Avaluadora, per resolució del director general de la Joventut i de l'IVAJ.GVA JOVE, que es publicarà en el DOCV als efectes previstos en els articles 59.6 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les beques s'adjudicaran per orde de puntuació, obtinguda d'acord amb allò que s'ha indicat en la base sèptima. Els sol·licitants que, a pesar de reunir tots els requisits, no hagueren obtingut beca, quedaran en llista d'espera en cada una de les opcions sol·licitades.  
3. Les places que pogueren quedar vacants per renúncies o baixes s'oferiran, per rigorós orde de puntuació, als integrants de les llistes d'espera.  
4. El termini màxim per a la resolució de la convocatòria i corresponent notificació serà de tres mesos, comptats a partir de l'endemà a aquell en què finalitze el termini de presentació de sol·licituds. Si transcorregut el dit termini no haguera recaigut una resolució expressa, les sol·licituds presentades podran entendre's desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot això sense perjuí de l'obligació de resoldre i notificar establida en l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Desena. Obligacions dels beneficiaris  
1. Les persones adjudicatàries de les beques estaran obligades a:  
1.1. Presentar en el registre d'entrada de l'IVAJ.GVA JOVE, en el termini de 15 días a comptar des de l'endemà a la publicació de la resolució d'adjudicació de les beques en el Diari Oficial de la Comunitat Valenciana, la documentació següent:  
a) Comunicació escrita de l'acceptació de la beca, que es realitzarà en el model que, a l'efecte, figure com a annex a la resolució d'adjudicació.  
b) Justificant d'haver efectuat el pagament de 50 - en concepte de reserva del curs i que servirà com a pagament a compte.  
1.2. Realitzar l'activitat que ha motivat la concessió de la beca, en les condicions i terminis establits.  
1.3. Realitzar, si és el cas, els tràmits necessaris per a l'obtenció de visat o qualsevol altra documentació requerida en el país de destinació.  
  
1.4. Assumir totalment les despeses del viatge al país de destinació, les de transport des del seu domicili fins al lloc de realització del curs i qualsevol altra despesa derivada de les activitats que pogueren dur a terme per iniciativa pròpia i que no estiguen incloses en el curs contractat (excursions, entrades a monuments o espectacles, etc.).  
1.5. Assumir les despeses que s'ocasionaren a l'IVAJ.GVA JOVE en cas de no realitzar l'activitat subvencionada, sense haver-ho comunicat prèviament en la forma i terminis establits en la base tretzena.  
6.6. Comunicar a l'Institut Valencià de la Joventut.GVA JOVE la sol·licitud i la concessió d'ajudes, per a la mateixa finalitat, per part d'altres administracions o organismes públics.  
6.7. Complir les obligacions específiques d'esta convocatòria i quantes es troben previstes per al règim de subvencions i ajudes públiques que siguen aplicables a la present orde, de conformitat amb el que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.  
2. De no efectuar-se en el termini previst l'entrega de la documentació indicada en el punt 1.1, s'entendrá que desistix de la beca concedida, la qual s'adjudicará a la persona corresponent de la llista d'espera. Amb independència d'alló anterior, haurá de comunicar-se el desistiment de la beca a l'IVAJ.GVA JOVE, per qualsevol mitjà que en permeta tindre constància.  
3. L'incompliment de les anteriors obligacions podrà donar lloc a l'exigència de les responsabilitats que corresponguen, d'acord amb la legislació vigent i de forma especial amb el que disposa el Títol VI del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.  
  
Onzena. Pagament de les beques  
1. Complits els requisits previstos en l'apartat 1.1 de la base desena, l'IVAJ.GVA JOVE es farà càrrec del pagament del percentatge del 90 % del preu del curs, fins a un import màxim de 800 ?, segons el que establix l'apartat 3 de la base primera.  
2. L'import de la reserva de 50 - que s'indica en la base desena 1.1.b) es descomptarà del preu del curs, realitzant-se la corresponent liquidació en el moment de la confirmació de la reserva.  
  
Dotzena. Justificació de l'activitat  
Els beneficiaris de les beques hauran de presentar, en el termini màxim de 15 dies des de la finalització del curs, la següent documentació original o còpia degudament confrontada:  
1.1.Certificat acreditatiu d'haver realitzat amb aprofitament el curs corresponent, emés per l'entitat organitzadora.  
1.2.Breu memòria descriptiva de l'activitat realitzada.  
1.3.Qualsevol altra documentació que l'IVAJ.GVA JOVE considere necessària per a la verificació de la correcta realització de l'activitat objecte de la beca.  
  
Tretzena. Renúncies  
1. Procedirà la devolució de l'import abonat en concepte de reserva, sempre que es renuncie a la beca per mitjà d'un escrit dirigit a l'IVAJ.GVA JOVE, presentat almenys 30 dies abans del dia d'inici del curs.  
  
2. Quan la renúncia es realitze en el període comprés entre els 29 i els 15 dies anteriors a l'inici del curs es tornarà el 50 % de l'import abonat en concepte de reserva. Si es realitza durant els 14 dies previs a l'inici del curs, no procedirà cap devolució i la persona adjudicatària haurà d'abonar les despeses que, si és el cas, la renúncia haguera ocasionat a l'IVAJ.GVA JOVE.  
3. Per als supòsits en què la renúncia es produïsca, abans de l'inici de l'activitat, per causa de força major, accident o malaltia greu sobrevinguda del becari o familiar fins al segon grau de consanguinitat/afinitat degudament justificats, es reintegrarà la totalitat de l'import abonat.  
  
  
Catorzena. Revocació de l'ajuda  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o organismes públics o privats, tant nacionals com internacionals, podrà donar lloc a la modificació de la resolució de concessió.  
2. L'incompliment pel beneficiari dels requisits i condicions que van donar lloc a l'atorgament de l'ajuda, així com la no presentació de la documentació assenyalada en la base desena d'esta orde en el termini establit a este efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.  
  
  
Quinzena. Reintegrament de les quantitats obtingudes  
1. L'import de les subvencions regulades en estes bases en cap cas podrà ser de tal quantia que, aïlladament o en concurrència amb subvencions o ajudes d'altres administracions o organismes públics o privats, tant nacionals com internacionals, supere el cost de l'activitat a desenvolupar pel beneficiari.  
En este cas, quan l'ajuda principal siga l'atorgada per la Generalitat, procedirà el reintegrament de l'excés obtingut sobre el cost de l'activitat exercida.  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a este efecte, en el qual es garantirà el dret de la persona interessada a l'audiència, en els casos previstos en l'article 37 de la Llei 38/2003, de 17 de novembre, General de Subvencions.  
  
Setzena. Acceptació de les bases  
La participació en la present convocatòria implica l'acceptació de les bases que la regulen.